Daar is tans baie kleinsakeondernemings wat bitter swaar trek. Gelukkig kan die ekonomie weer op vlak 3 van die afsonderingstydperk sy spiere begin bult.
ŉ Sterk waarborg beteken dat jy vir die volgende vyf jaar, indien jy die voertuig getrou laat nagaan en diens soos voorgeskryf deur Kia, vir geen meganiese herstelwerk sal hoef te betaal nie, slegs jou slytasie-items soos bande en so meer. Dit waarborg geen groot verrassings vir jou kleinsaak in die volgende vyf jaar, al ry jy een miljoen kilometer.
Die Kia K2700 is pure werkperd. Hy moet eintlik ŉ almanak hê in die plek van ŉ spoedmeter – maar dit is presies die punt. Dis nie ŉ renmotor nie. Dit is ŉ rateltaai bakkie wat 1,3 ton op sy rug kan laai én 1,2 ton agter hom sleep … al is dit stadig.
In die binneruim sit jy heel regop – ŉ gemaklike bestuursposisie vir my. Verder is dit eenvoudig, en alles is waar dit hoort. Ek sou wel die model aanbeveel wat lugreëling het – vir ons bloedige somermaande. Die atmosferiese 2,7 viersilinderdieselenjin bied ŉ matige 62 kW en 168 Nm … net genoeg om hom 120 km/h te laat haal in 24,2 sekondes, soos ek gesê het – almanak.
Die Kia is beskikbaar in twee weergawes, ŉ valkantbak óf ŉ tippertjie. Daar is dan ook verskeie kappies in die mark waarvan mens kan kies en keur om aan jou behoeftes te voldoen. Gaan kyk gerus en laat die handelaar vir jou ŉ pasgemaakte pakket uitwerk, dalk kan jy bietjie geld spaar in dié moeilike tyd.
Tussen dié mededingers lyk die JMC na ŉ aantreklik opsie. Hy kan effe meer dra en hardloop met ŉ ou Isuzu-enjin wat baie meer krag bied. Hy is ook ŉ winskoop – maar wees versigtig vir ŉ redelike nuweling in Suid-Afrika teenoor Kia en Hyundai wat al as betroubaar gereken word.